
	Comisia pentru buget, finanţe şi bănci
	
	Bucureşti,      18.04.2006  
Nr. 22/188


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.203/2005 pentru modificarea şi completarea Legii nr. 571/2003 privind Codul Fiscal, cu care comisia noastră a fost sesizată în fond cu adresa Biroului Permanent nr. PL.X 211  din 27 martie 2006 .
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei de urgenţă

 a Guvernului nr.203/2005 pentru modificarea şi completarea Legii
nr. 571/2003 privind Codul Fiscal
Cu adresa nr. PL.X 211 din 27 martie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.203/2005 pentru modificarea şi completarea Legii nr. 571/2003 privind Codul Fiscal.
La întocmirea raportului s-au avut în vedere avizele Consiliului Legislativ şi al Comisiei juridice, de disciplină şi imunităţi.
Prezentul proiect de Lege are ca obiect de reglementare unele situaţii care au necesitat completarea corespunzătoare a cadrului legislativ existent precum şi a celor generate de procesul de armonizare treptată cu prevederile legislative din ţările Uniunii Europene, respectiv:

- deductibilitatea la calculul impozitului pe profit al Regiei Autonome „Administraţia Patrimoniului Protocolului de Stat” a excedentului de cheltuieli înregistrate de Senat, Camera Deputaţilor, Administraţia Prezidenţială, Guvern şi Curtea Constituţională;

- exceptarea de la sistemul de antrepozitare fiscală a gazului natural şi electricităţii.  
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, republicat: doamna Cornelia Petreanu, director general şi domnul Mihai Hură, director general adjunct din partea Ministerului Finanţelor Publice şi doamna Şerban Emilia, director economic la  Regia Autonomă „Administraţia Patrimoniului Protocolului de Stat”.
La lucrările comisiei au participat  23  deputaţi, din totalul de 26 membri ai comisiei.

Raportul comisiei a fost adoptat cu majoritate de voturi. 
Proiectul de Lege a fost adoptat de Senat în şedinţa din data de 22 martie 2006.

Proiectul de lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor.
     In urma dezbaterii proiectului de Lege privind aprobarea Ordonanţei de urgenţă a  Guvernului nr.203/2005 pentru modificarea şi completarea Legii nr. 571/2003 privind Codul Fiscal, în şedinţa din data de 12 aprilie 2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
             Roşu Gica       

